钦定古今图书集成/明伦汇编/氏族典/第147卷 > 孙鼛
## 钦定古今图书集成/明伦汇编/氏族典/第147卷 > 孙鼛

按《宋史孙鼛传》：“鼛字叔静，钱塘人。父直言，徙扬之江
都。鼛年十五，游太学，用父任，调武平尉，捕获名盗数
十，谢赏不受。再调越州司法参军，守赵抃荐其材，知
偃师县。韩缜镇长安，辟入府。缜去，后来者仍挽之使
留。居五年，签书西川判官。或荐于朝，召对，擢提举广
东常平。徽宗初，徙两浙，由福建转运判官召为屯田”
员外。鼛微时与蔡京善，京还朝，遇诸涂。既见，京逆谓
曰：“我若用于天子，愿助我。”鼛曰：“公诚能谨守祖宗之法，以正论辅人主，示节俭以先百吏，而绝口不言兵，
天下幸甚，鼛何为者？”京默然。既相，出提点江东刑狱。
未几，入为少府少监、户部郎中，迁太仆卿、殿中少监。
四辅建，以显谟阁待制知曹州，转太中大夫，徙郓州。
邑人子为《草祭》之谣，指切蔡京。鼛以闻，京怒，使言者
诬以它谤，提举鸿庆宫。起知单州，遂致仕。靖康二年
卒，年八十六。赠银青光禄大夫，谥曰通靖。